Ti dxi ra cusiidi Jesús zuba caadxi fariseu ne caadxi maistru de ley ni beeda de idubi Galilea ne de Judea ne de Jerusalén.
Ne cahuinni enda nandxóꞌ sti Dios luguiá be ra cusianda be binni.
Raqué nuu be bedané cabe ti hombre nexhe lu luunaꞌ,
ma guti galaa,
ne ucalaꞌdxi cabe niguu cabe laa ndaani yoo ra nuu be que,
peru qué nidxela cabe paraa ñuu cabe purti dxá binni raqué.
Para udxiꞌba cabe ique yoo,
ulee cabe caadxi teja,
ne undete cabe laabe,
idubi ne luuna que.
Gudixhe cabe laabe galahui ca binni que,
ra lú Jesús.
Ora biꞌya Jesús pabiáꞌ napa cabe fe laa,
na rabi ni huará que:
―Ma bine perdonar ca xpecadu lu,
xiiñeꞌ.
Dede óraque bizulú ca fariseu ne maistru de ley candaa ique né caꞌ:
―Tu hombre ri cayuni laa Dios pue.
Dios si nga zanda guni perdonar binni,
ne iruti ruꞌ.
Peru nanna dxichi Jesús xi caniꞌ ique cabe,
para na rabi laacabe:
―Xiñee caniꞌ ique tu zacá.
Xii nga jma qué igana,
gabe hombre ri ma uca perdonar la?
o gabe laabe:
“Biasa,
uzá.”
Naa nga Hombre Biseenda Dios ne para ganna tu zanda gune perdonar xpecadu binni ndaani guidxilayú ri la?
laguuya ni chi gune riꞌ.
Ne óraque rabi be ni huará que:
―Biasa,
bitopa jluuna luꞌ,
ma zanda chibíꞌ luꞌ.
Oraqueca biasa hombre que nezalú irá cabe bitopa jluunaꞌ,
zibiꞌ.
Ne idubi neza ziudii diuxquixe Dios.
De irá cabe bidxagayaa cabe ne bisisaca cabe Dios.
Dede cayaca diti cabe,
na cabe:
―Enda ridxagayaa nga ni biduꞌya nu yanadxí riꞌ.